賦王唐卿廬山所得靈壁石
作者：張孝祥
朝代：宋

paragraphs: 湘江竹深韶不傳，后夔神禹飛上天。
泗濱之磬無人編，帝敕此寶淪深淵。
於乎不知幾千年，奇形異質鬼所鎸。
青虬赤虎遭縛纒，蹙筋怒爪身攣拳。
自從胡塵障中原，神物變化隨霏煙。
金聲玉振義不辱，六丁徙置康廬巔。
靈臺星官未知處，但怪寶氣干霄躔。
王郎齋居敷淺原，飲水泣血天所憐。
空山無人下羣仙，似夢非夢或告旃。
捫蘿獨上果有得，失喜而懼心茫然。
百夫挽取自包裹，解衣更買蠻兒氈。
緘扃不肯鄉人說，知我好古容觀瞻。
焚香再拜婁歎息，安得致之天子前。
安得致之天子前，明堂郊丘備宮縣。
調和正聲薦上帝，簫勺羣慝收戈鋋。
朝廷清明用耆哲，一律四海歸陶甄。
鳳皇來儀獸率舞，復古却到虞韶邊。
是時賦公筆如椽，襞牋爲草登歌篇。